BCP วิ่งแรง 4% นิวไฮรอบ 2 ปี รับค่ากลั่นพุ่ง-คนเดินทางหนุนดีมานด์น้ำมันเพิ่ม
BCP วิ่งแรง 4% ราคาแตะ 30 บ. นิวไฮรอบ 2 ปี ด้วยมูลค่าซื้อขาย 144.67 ลบ. รับผลดีค่ากลั่นพุ่งต่อเนื่อง-คนเดินทาง หนุนดีมานด์น้ำมันเพิ่ม โบรกฯ แนะซื้อเป้า 36.5 บ.
BCP วิ่งแรง 4% ราคาแตะ 30 บ. นิวไฮรอบ 2 ปี รับผลดีค่ากลั่นพุ่งต่อเนื่อง-คนเดินทาง หนุนดีมานด์น้ำมันฟื้น โบรกฯ แนะซื้อเป้า 36.5 บ.
20 ต.ค. 2564

ผู้สื่อข่าวรายงานว่า ราคาหุ้น บริษัท บางจาก คอร์ปอเรชั่น จำกัด (มหาชน) หรือ BCP ล่าสุด ณ เวลา 10:52 น. อยู่ที่ 30 บาท บวก 1.25 บาท หรือ 4.35% สูงสุดที่ 30.50 บาท ต่ำสุดที่ 28.75 บาท ด้วยมลูค่าซื้อขาย 144.67 ล้านบาท

ทั้งนี้ ราคาหุ้น BCP ปรับตัวขึ้นสูงสุดในรอบ 2 ปี นับตั้งแต่ราคาหุ้นอยู่ที่ระดับ 30 บาท เมื่อวันที่ 1 ส.ค.2564
ด้านบล.โนมูระ พัฒนสิน ระบุในบทวิเคราะห์ (19 ต.ค.2564) ประเมินราคาเป้าหมายปี 2565 ที่ 36.5 บาท โดยภาพระยะกลางยาวน่าสนใจ หลังเริ่มอัพเกรดโรงกลั่น (เพิ่มสินค้า High Value product) เสร็จไตรมาส 1/2564 และปัจจุบันค่าการกลั่นยังเพิ่มขึ้นเมื่อเทียบจากไตรมาสก่อน และมีธุรกิจโรงไฟฟ้าที่ยังเติบโต จะช่วยชดเชยธุรกิจการตลาดที่ปรับเป้าสาขาลงและแรงกดดันจากค่าการตลาด โดยมองกำไรปี 2564 จะฟื้นกลับมาเป็นกำไรสูง และประมาณการยังมี Upside risk
อีกทั้งมองว่าเป็นหุ้นที่เข้ากับ Theme Green energy และระยะสั้นปัจจัยบวกจากค่าการกลั่นปรับขึ้นต่อเนื่อง ประกอบกับมีแผน Spin off บริษัทลูกธุรกิจ Bio-Product คาดเข้าตลาดครึ่งแรกปี 2565
ส่วนบล.แลนด์ แอนด์ เฮ้าส ระบุในบทวิเคราะห์ (11 ต.ค.2564) แนะนำ “ซื้อ” หุ้น BCP ราคาเป้าหมาย 32.5 บาท เป็นหนึ่งในหุ้นที่จะได้ประโยชน์จากการผ่อนคลายมาตรการล็อกดาวน์ และโครงการเราเที่ยวด้วยกันเฟส 3 ตามยอดขายน้ำมันที่จะสูงขึ้นจากการเดินทางที่เพิ่มขึ้น รวมทั้งค่าการกลั่น SG ปรับขึ้นเด่น ซึ่งหนุนธุรกิจโรงกลั่น อีกทั้งได้ยื่น Filing หุ้น BBGI ซึ่งถือหุ้นอยู่ 60% เพื่อการทำ IPO เรียบร้อยแล้วซึ่งจะเป็นการปลดล็อกมูลค่า